2 in hof vir moord op Chinese man in Vrystaat | Netwerk24
Deur André Damons 19 Julie 2019 10:44
Die mans, onderskeidelik 21 en 23 jaar oud, is Woensdag in die vroeë oggendure in Germiston aan die Oos-Rand van Johannesburg in hegtenis geneem.
Ao. Mmako Mophiring, polisiewoordvoerder, sê die mans, wat albei van Qwaqwa is, sal Vrydag op aanklagte van moord, poging tot moord, sakeroof en regsverydeling in die hof verskyn.
Dit kom nadat hulle vroeër vandeesmaand na bewering vir Chen Day Shun (62) in 'n aanval by 'n herwinningsonderneming doodgeslaan en nog twee ander werkers ernstig beseer het.
Chen Min Yaw is steeds in die hoësorgeenheid van 'n hospitaal in Bloemfontein, terwyl 'n ander werker vroeër vandeesweek ontslaan is.
Die mans het glo ysters en ander stomp voorwerpe in die aanval gebruik.
Volgens Mophiring het die vermeende aanvallers by dieselfde onderneming gewerk en is die motief vir die aanval nog onduidelik.
Die aanval is op kringtelevisiekameras vasgevang en die polisie kon die mans identifiseer, maar hulle het kort na die aanval na Germiston gevlug.
Brig. Moses Mohloare, bevelvoerder van die Phuthaditjhaba-polisiekantoor en sy span speurders het die mans met behulp van inligting van die gemeenskap opgespoor en in hegtenis geneem.
Maj.genl. Peter Moloi, bevelvoerder van die Phuthaditjhaba-polisiëringsgebied, het Mohloare en sy span geloof vir hul toegewyde diens.